John Lennon

John Lennon (9 de octobre 1940 in Liverpool, Anglaterra – 8 de decembre 1980 in Nove York,  SUA) esseva un anglese musico, cantautor e activista de pace. Ille esseva le instaurator, vocalista principal juncte e gitarrista rhythmic del Beatles. Ille e Paul McCartney esseva le partenariato plus succedite de composition de cantos in historia musical. Post le dissolution del banda, ille habeva un carriera solo succedite.

Lennon esseva involvite in le movimento de skiffle durante su adolescentia. Ille formava un banda The Quarrymen, que deveniva The Beatles in 1960. Al initio, ille esseva le chef non-official del banda, ben que le rolo se moveva gradualmente a Paul McCartney. Lennon esseva cogniscite per character rebelle e argutia acerbe in su parolas, su arte altere e su intervistas. Al medio del annos 1960, ille publica duo libros: In His Own Write e A Spaniard in the Works, collectiones de su designos e scriptos absurde. Comenciante con All You Need Is Love (1967), su cantos deveniva aries del movimento contra le Guerra de Vietnam e le contracultura del decade.

Ab 1968 usque 1972, Lennon creava multe discos con su secunde sposa Yoko Ono, que include un trilogia de musica avante-garde. Post le dissolution del Beatles in 1970, ille formava le Plastic Ono Band e publica le album succedite John Lennon/Plastic Ono Band. Durante su carriera solo initial, ille habeva successo con le cantos Give Peace a Chance, Instant Karma!, Imagine e Happy Xmas (War Is Over). Ille se moveva a New York City in 1971, ubi ille habitava durante le resto de su vita. Su activismo contra le Guerra de Vietnam esseva controverse, e le regime de Richard Nixon tentava le deportar durante tres annos. In 1975, Lennon comenciava un hiato pro elevar su filio Sean. Ille retornava facer musica in 1980 con le album Double Fantasy. Tres septimanas post le publication del album, Lennon esseva assassinate per Mark David Chapman, un adherente anterior, foras le edificio ubi ille habitava.

In un sondage britannic in 2002, ille esseva seligite como un del dece "melior britannos", in le octave loco. Ille esseva inducite in le Rock and Roll Hall of Fame con The Beatles in 1988 e como un artista solo in 1994.

 Vide etiam 

 George Harrison
 Paul McCartney
 Ringo Starr

Categoria:Gente anglese
Categoria:Pacifistas
Categoria:Musicos
Categoria:Cantatores
Categoria:The Beatles